Aga ei. Vägivallakett jätkub. Elektrast ja Chrysothemisest olenemata tapetakse edasi. See on kooristseen, mida harjutati ühes nähtud lavaproovis. Kooriliikmed sisenevad gruppidena põgenedes, igal kooriliikmel oma roll ja oma suremisviis. Tulevärk, Straussi võidujoovastuses muusika - selle taustal on kuulda automaadivalanguid ja laval näeme mahalangevaid, surevaid inimesi (võimalikult erinevalt ja võimalikult aeglaselt, nagu lavastaja Konwitschny  nendega harjutas, et oleks katkematu suremine ja ei jääks auke). Ajatabloo käivitub uuesti ja hakkab hüsteeriliselt kiires tempos tormama.